Baránik, Alojz, poslanec NR SR (2018-06-15):
Dobrý deň prajem, kolegyne, kolegovia, ďakujem za slovo. Dovolím si teda pár poznámok k správe generálneho prokurátora a k činnosti prokuratúry, ktorú táto správa má za minulý rok objasňovať. Táto správa generálneho prokurátora je napísaná za rok 2017, teda je to rok, ktorý skončil len mesiac a niekoľko dní pred tým, ako došlo k vražde Jána Kuciaka a Martiny Kušnírovej. Došlo k vražde investigatívneho novinára za to, že písal o kauzách vládnej garnitúry, a došlo k vražde jeho snúbenice Martiny Kušnírovej preto, že o tom, čo Ján Kuciak písal, všetko vedela. Pretože k týmto vraždám došlo, si musíme urobiť jeden záver, že tí, ktorí takéto strašné vraždy vykonali, vychádzali z toho, že budú beztrestní. Vychádzali z toho, že ako u nás fungujú orgány činné v trestnom konaní, ako funguje nielen polícia, ktorú táto správa, by som povedal, veľmi alibisticky kritizuje, ale hlavne ako funguje prokuratúra, ktorá je, ktorá je garantom zákonnosti ústavne zakotveným v Slovenskej republike. Včera tu v súvislosti s tým, že bolo oznámené, že pán generálny prokurátor sa dnes tohto sedenia nezúčastní, došlo k takej menšej nepríjemnosti, kedy som sa nejako vyjadril pochybovačne o tom, že či tie jeho dôvody sú, dôvody toho, že sa nezúčastní dnes, že či sú oprávnené. A ja som, samozrejme, ja som nevedel, že ako to je, ale vychádzal som z informácie, že pán generálny prokurátor sa pod veľmi zjavnou zámienkou nezúčastnil zasadnutia ústavnoprávneho výboru, a tak som z toho nejak dovodil určitú pochybnosť, že či naozaj to nie je tým, že sa chce prejednávaniu tejto správy vyhnúť. A je to pochopiteľné, že sa jej chce vyhnúť, pretože stav zákonnosti v našej krajine je žalostný. A ten dôvod, pre ktorý je ten stav zákonnosti žalostný, je ten, že je to práve generálny prokurátor, ktorý je garantom zákonnosti, nie jeho prvý námestník, ktorý má zodpovednosť za trestný úsek, a preto by to mal byť generálny prokurátor, ktorý nám tú svoju správu prednesie. Je nám jasné, že za týchto okolností, ktoré tu dnes máme, že to nie je nič príjemné, že odkedy v tomto parlamente je reálna opozícia, tak že sa neuspokojíme s tým, že budeme len pasívne počúvať nejaké nezmyselné čísla, výhovorky, kamuflácie, aby sme išli všetci domov alebo na obed. Keď hovoríme o generálnom prokurátorovi, tak z učebníc sa dozviete, že je to monokraticky riadený orgán. Monokratický orgán, monokratické riadenie znamená to, že o všetkom rozhoduje jeden muž. A tak to reálne aj je. Preto som chcel trvať na tom, aby pán generálny prokurátor tu bol, aby sa on osobne nám zodpovedal, pretože nie jeho pán prvý námestník, ale on zodpovedá za zákonnosť. Je to, on je ten monokrat, ktorý rozhoduje prakticky o všetkom, ako Generálna prokuratúra a prokuratúra vôbec funguje. A to, že nefunguje, to všetci vieme a my sme chceli počuť nie výhovorky jeho prvého námestníka, ale jeho výhovorky na to, že prečo to takto je. Je to zodpovednosť generálneho prokurátora, že tu sa stíhajú tí, ktorí kritizujú stav našej spoločnosti, absenciu zákonnosti, napríklad keď predseda opozičnej strany a opozičný poslanec uvedú nejakú veľmi jemnú kritiku na to, že ako sa rozdeľujú veci v desiatkach miliónov na istom bratislavskom súde, tak generálny prokurátor nemá problém s tým, aby na podnet predsedu takého súdu aby nechal vyšetrovať týchto poslancov a aby títo poslanci boli zastrašovaní políciou a mali jednoducho z toho nepríjemnosť, že si dovolili kritizovať vec, ktorá zjavne je zmanipulovaná. Zase na druhej strane vieme, že keď sa jedná o vládnu garnitúru, tak všetko je zametané pod koberec. Úplne všetko. Je najmarkantnejším príkladom toho snáď to, aký zaujal generálny prokurátor postoj k prípadu, kedy prokurátor Úradu špeciálnej prokuratúry nevidel iné riešenie, ako zvolať verejnú tlačovú konferenciu na to, aby poukázal na hrubé zametanie pod koberec, ak sa jedná o podozrenia zo závažnej trestnej činnosti príslušníkov vládnej garnitúry. To, že vôbec generálny prokurátor dovolil, že tomuto prokurátorovi Úradu špeciálnej prokuratúry boli tieto veci odňaté, zjavne a následne potvrdené nezákonným spôsobom, že z toho neboli vyvodené žiadne dôsledky pre nikoho, najmä nie pre špeciálneho prokurátora, ktorý je podriadený, podotýkam, podriadený pána generálneho prokurátora, že z toho neboli vyvodené žiadne dôsledky, to je potvrdením toho, že v osobe generálneho prokurátora je stelesnené zametanie pod koberec, je faktická trestnoprávna imunita vládnej garnitúry. Čiže ja, samozrejme, pánovi generálnemu prokurátorovi želám, aby sa čo najskôr uzdravil, aby sme mali príležitosť v dobrom zdraví tu sa s ním stretnúť a pokúsiť sa primäť ho k tomu, aby niečo robil. Aby niečo robil v tých všetkých veciach, ktoré on má na zodpovednosť a ktoré on rieši v záujme vládnej garnitúry. A teraz nehovoríme len to, že nič nestíha. Dokonca, ako som už spomenul, dokonca rieši iné veci, keď napríklad tu nejaký minister vnútra a predseda vlády obvinia niekoho z trestnej činnosti, tak po ôsmich alebo desiatich rokoch pán generálny prokurátor nevie, nemá toľko samostatnosti, aby vedel tú kauzu sám zastaviť. On sa musí uchýliť k takému riešeniu, že tú vec odovzdá do Maďarska. To je miera samostatnosti generálneho prokurátora, ktorý z ústavy je absolútne nenapadnuteľný! Nikto s ním nepohne! Čiže ešte raz hovorím, že preto som chcel trvať na tom, že to chceme počuť, toto zdôvodnenie tej správy a odpovede na naše otázky, z úst samotného generálneho prokurátora. Tá správa, pokiaľ som ju čítal, to je jednoducho kamufláž, výhovorka na výhovorku, ale keď sa pozrieme trošku detailnejšie, tak tie čísla tam sú. Stíhanie verejných činiteľov – nula, nula, nula. Tie, aj tie čísla, ktoré tu pán prvý námestník generálneho prokurátora uviedol, napríklad pokiaľ ide o stíhanie závažnej trestnej činnosti, ako je legalizácia príjmov z trestnej činnosti, to je, to sú tak strašne nízke čísla vzhľadom na to, čo len keď otvoríme noviny, čo vidíme, že čo sa tu deje v tejto krajine, že tu sú všelijakí baštrnáci, kaliňáci, všelijakí ľudkovia okolo nich, to je jasné, že toto sú čísla, už len keď sa pozrieme napríklad, že ako to vyzerá v porovnaní s Českou republikou, kde tie čísla, že koľko bolo napríklad zaistené, tam sú o rád, o rád vyššie. A nie že 10-krát, ale viac ako 10-krát. Je to jasné, že toto nie je žiadna organizácia na reálne stíhanie trestnej činnosti, ale minimálne pokiaľ ide o stíhanie toho, čo je formujúce pre našu spoločnosť, to znamená, že tí, ktorí sú v postavení moci, že musia sa cítiť pred zákonom rovnako zodpovední ako my všetci ostatní, tak tam sa jednoducho nestíha. Tam sa zametá pod koberec. Jedným z takých bodov, ktoré tu aj boli spomenuté pánom prvým námestníkom, je priebeh disciplinárok napríklad. Existujú obrovské podozrenia, mnohokrát publikované, o závažných pochybeniach a trestnej činnosti prokurátorov. Tie výsledky, ktoré sú tu uvedené, že žiaden prokurátor nebol trestne stíhaný, hoci je jasné, že v týchto veciach idú ľudia, ktorí sú, ktorí sa zúčastňujú zverských žúrov v bare Bonanno, tak tí naďalej sú v prokuratúre, strašné podozrenia, ktoré sa týkajú prokurátorov, Palovič, jeden mladší, starší, to tí ľudia fungujú tak ako predtým. Nič, nič sa im nestalo, jednoducho je to preto, lebo aj pán generálny prokurátor podľa všetkého sa musí báť, že čo by títo ľudia povedali, keby náhodou sa išlo po nich.